Senekal se krane droog opArgieffoto: Wikimedia Ongeveer 40 000 mense word geraak deur ŉ krisis nadat water in Senekal in die Vrystaat opgedroog het. Die burgerregteorganisasie AfriForum het 18 van sy takke gemobiliseer om volgende week Saterdag, op 7 Mei, water aan die gemeenskap van Senekal te verskaf. Stefan Coetzee, voorsitter van die niewinsgewende-organisasie Senekal Water, het aan AfriForum gesê sowat 40 000 mense word deur dié waterkrisis geraak. Hy het ook gesê dit is die tweede keer in drie jaar wat die dorp só ŉ krisis beleef – in 2013 het Senekal vir nege maande sonder water gesit. Volgens Charles Castle, regs -en risikokoördineerder vir gemeenskapsake by AfriForum, is die grootste krisis die drinkwater. “Ons is ingelig dat die dorp tot gister tussen 05:00 en 08:00 elke dag nog munisipale water in hul krane ontvang het, maar dat dié water vuil en ondrinkbaar was. Nou is daar glad nie meer water nie. Die inwoners is grootliks afhanklik van waterskenkings en reënval.” AfriForum se takke in Kempton Park, Alberton, Nigel, Springs, Heidelberg, Vanderbijlpark, Primrose, Frankfort, Reitz, Harrismith, Bethlehem, Heilbron, Krugersdorp, Vereeniging, Sasolburg, Randfontein, Westonaria en Petrus Steyn vat almal hande vir dié projek om te verseker dat die inwoners van Senekal skoon water kry. Verskeie ander organisasies en besighede het ook hul bereidwilligheid getoon om saam met AfriForum hierdie waterverskaffingsprojek aan te pak, onder meer Ptruck Towing, WSSA (Water Shortage South Africa), The Twilight Group en Gauteng 4×4 Water Drive. AfriForum moedig alle AfriForum-lede, lede van die publiek en inwoners van elke betrokke gemeenskap aan om betrokke te raak deur ŉ e-pos na [email protected] te stuur of 074 589 3589 te skakel. “Ons benodig almal se samewerking om aan die inwoners van Senekal drinkwater te verskaf,” het Castle gesê.